Notificetur cunctis, qui has legerint vel audierint litteras, quod Domnus Stephanus Besuensis Abbas Widrico Clerico de Orgis, scilicet nepoti Widrici Præpositi dedit medietatem Capellæ de Monte Salionis, tempore suæ vitæ tali pacto, et tali ratione, ut per hanc partem ex toto servitium faciat, et fidelis sancto Petro, et Besuensi Ecclesiæ, et supradicto Abbati exsistat. Si autem ipse, vel Presbyter Capellanus, qui ibi pro eo Vicarius fuerit, de nostra divisione aliquid male subripuerit, vel defraudaverit, ammonitus inde se et Presbyterum apud Besuam representet coram Abbate propter justiciam faciendam, sicut suus homo. Si quoque Domnus Abbas in longinquo itinere ire voluerit, supradictus Clericus paratus cum suo equo ad sibi serviendum existat. Hoc, ut supra diximus, tempore suæ vitæ agat, post mortem vero ejus in manu Abbatis, et in potestate redigatur. Huic subscriptioni adsignamus testes: Signum Stephani Abbatis. Widonis Prioris. Wilenci, Johannis, Warnerii, Landrici, Albrici, Joffredi. De Laïcis, Widrici, Præpositi de Monte-Salionis, Girberti de Miribello, Oberti cocci, Hugonis famuli.